દેવકુળ અને દાનવકુળની કન્યાની જેમ ગંધર્વકુળની કન્યા પણ અસ્ત્રશસ્ત્ર વિદ્યામાં નિપુણ હતી. માર્કંડેય પુરાણમાં ઇન્દીવરાક્ષ ગંધર્વની કન્યા મનોરમા સર્વ અસ્ત્રસમૂહના હાર્દને જાણતી હતી. એ વિશે સ્વારોચિ નામના રાજકુમારને મનોરમાએ કહ્યુંઃ ‘આ આસ્ત્રહૃદયની વિદ્યા ભગવાન પિનાકપાણિએ પ્રથમ બ્રહ્મદેવને આપી. બ્રહ્મદેવે તે વિદ્યા સિદ્ધોમાં શ્રેષ્ઠ એવા વસિષ્ઠ ઋષિને આપી. વસિષ્ઠ ઋષિ પાસેથી મારી માતાના પિતા ચિત્રાયુધને તે પ્રાપ્ત થઈ. તેમણે તે વિદ્યા મારા પિતાને લગ્ન સમયે કન્યાદાન સાથે આપી. મારી બાલ્યાવસ્થામાં હું મારા પિતા પાસેથી આ વિદ્યા શીખી છું. આ અસ્ત્રહૃદયમાં એવી અદ્ભુત શક્તિ છે કે તે સર્વ શત્રુઓનો નાશ કરે છે. હવે આ વિદ્યા હું તમને શીખવું છું.’ એમ કહીને મનોરમાએ જળથી આચમન કરીને સ્વારોચિને વિધિપૂર્વક અસ્ત્રહૃદયની વિદ્યા શીખવી. અસ્ત્ર કેમ ફેંકવું ને પાછું કેમ વાળવું તેની વિધિ શીખવાડી. એના પરથી પુરવાર થાય છે કે મનોરમા અસ્ત્રશાસ્ત્રમાં નિષ્ણાત હતી.